Gudiꞌdi xhoopa gubidxa de ngue,
yené Jesús Pedru ne Jacobo ne Juan biꞌchi Jacobo,
ne idapa si cabe uyé cabe lu ti dani soo.
Ne raqué mala biiya cabe ma adxé modo bihuinni Jesús purti bizaani lú casi ruzaani gubidxa,
ne bihuinni xhaba be casi biaaniꞌ.
Ne mala bihuinni caníꞌ né Moisés ne Elías laabe.
Oraque na Pedru rabi laabe:
Aque galán nuu nu rarí njaꞌ.
Pa racalaꞌdxu la?
zucui du chonna ranchu huiiniꞌ,
tobi para lii,
ne stobi para Moisés ne stobi para Elías.
Caníꞌ ru Pedru,
mala biseegu ti za laacabe.
Nabé ruzaani za que,
ne ucuá ti ridxi lade ni:
―Ndi nga Xiiñe ni nadxiee ne ni rusieche naa.
Laucaa diaga laabe.
Casi bina diaga ca discípulu ridxi que,
biaba rilú ca layú ne nabé bidxibi caꞌ.
Oraque bidxiña Jesús ne udaꞌna laacabe,
na:
―Laguiasa,
cadi idxibi tu.
Para gundisa lú cabe ne ma qué ñuuya ru cabe iruti sínuque Jesús si.
Ne ora ziyete cabe de lu dani que,
gudxi Jesús laacabe cueza cabe guiasa si Hombre Biseenda Dios de lade gueꞌtu ti iníꞌ cabe ni biiya cabe que.
Oraque unaba diidxa ca discípulu stibe laabe,
na caꞌ:
―Xiñee na ca maistru de ley zeeda Elías ante gueeda ni nexhe guseenda Dios que yaꞌ.
Para rabi be laacaꞌ:
―Dxandí nexhe gueeda Elías primeru para quixhe chaahui irá cosa.
Peru cayabe laatu,
ma beeda Elías ne qué ñacabiáꞌ cabe laa sínuque biꞌni cabe laa ni ucalaꞌdxi cabe.
Ne zacaca zuni cabe Hombre Biseenda Dios.
Oraque ru biene ca discípulu cuzeete be Juan Bautista nga Elías.